Luptele continuă în regiunea Harkov din nord-estul Ucrainei, unde armata rusă a lansat vineri o ofensivă și a ocupat zeci de kilometri pătrați, dar Kievul spune că rezistă și asalturilor și întărește defensiva în zonă. Forțele Moscovei atacă în direcția Lyptsi și Vovchansk, două orașe situate la aproximativ douăzeci, respectiv cincizeci de kilometri la nord-est de Harkov, al doilea oraș ca mărime din Ucraina. În ciuda temerilor că rușii vor reuși o pătrundere în fața unei armate ucrainene cu puține resurse, Volodimir Zelenski a dat asigurări luni seară că forțele de apărare desfășoară „contraatacuri" și că sectorul era în curs de întărire. „Distrugem infanteria și echipamentele ocupanților", a spus el.
Toate informațiile despre războiul din Ucraina - ziua 811 - LIVE pe HotNews.ro:
07:45 O linie de alimentare cu energie electrică și peste douăzeci de locuințe au fost avariate în cel mai recent atac aerian al Ucrainei asupra orașului Belgorod, iar forțele aeriene ruse au distrus 25 de rachete deasupra regiunii Belgorod, au declarat marți oficiali ruși, potrivit Reuters.
„Există o victimă - o femeie a suferit o rană de șrapnel la nivelul coloanei vertebrale", a scris pe Telegram Vyacheslav Gladkov, guvernatorul regiunii Belgorod din sudul Rusiei, aflată la granița cu Ucraina.
Sistemele de apărare antiaeriană ale Rusiei au distrus 25 de rachete trase de sisteme ucrainene cu lansare multiplă RM-70 Vampire (MLRS), a afirmat Ministerul rus al Apărării, tot pe Telegram.
Zelenski spune că trupele sale desfășoară „contraatacuri” în Harkov
07:27 Secretarul de stat al SUA, Antony Blinken, a sosit marți la Kiev, în prima vizită în Ucraina a unui oficial american de rang înalt de când Congresul a adoptat luna trecută un pachet de ajutor militar de 61 de miliarde de dolari. Călătoria, neanunțată public în prealabil, are ca scop să arate solidaritatea SUA cu Ucraina, care se luptă să respingă atacurile la granița de nord-est.
Blinken, care a sosit la Kiev cu trenul marți dimineața devreme, speră să „trimită un semnal puternic de încredere ucrainenilor, care se află în mod evident într-un moment foarte dificil", a declarat un oficial american pentru jurnaliștii care au venit cu Blinken.
„Misiunea secretarului aici este într-adevăr să vorbească despre modul în care asistența noastră suplimentară va fi implementată în așa fel încât să îi ajute să își consolideze apărarea (și) să le permită să preia din ce în ce mai mult inițiativa pe câmpul de luptă", a spus oficialul. (Reuters)
01:34 VIDEO Zelenski spune că sunt indicii că ofensiva rusă s-ar putea extinde în regiunile Sumî şi Cernihiv.
Preşedintele Ucrainei a semnalat, în mesajul video de luni seară, că ofensiva rusă din nord-estul ţării s-ar putea extinde la încă două regiuni, el declarând că se înregistrează activităţi ostile comise de grupuri de sabotaj, precum şi bombardamente asupra regiunilor Sumî şi Cernihiv, în timp ce în Harkov forţele ucrainene au trecut la contraofensivă.
Scurtă recapitulare a evenimentelor recente:
- Statele Unite fac „tot ce este omenește posibil” pentru a furniza armament Ucrainei, care se confruntă cu o nouă ofensivă rusă, a declarat Jake Sullivan, consilierul pentru securitate națională al lui Joe Biden. Un nou pachet de ajutor va fi anunțat „în zilele următoare”, a adăugat Sullivan.
- Ruşii continuă ofensiva în Harkov: Zeci de aşezări ucrainene sunt sub focul artileriei inamice, 6.000 de persoane au fost evacuate, zeci de kilometri pătraţi au fost cuceriţi în doar câteva zile.
- „Peste 30.000 de soldați ruși sunt implicați în noua ofensivă a Moscovei în nord-estul Ucrainei, în apropierea celui de-al doilea oraș al țării, Harkov, care «nu este amenințat»”, a declarat luni pentru AFP secretarul Consiliului ucrainean pentru Securitate Națională și Apărare.
- Dacă Donald Trump va câștiga un al doilea mandat prezidențial în noiembrie, Ucraina va fi probabil nevoită să accepte o pace dezavantajoasă, iar NATO s-ar putea destrăma, cu consecințe sumbre pentru Europa, avertizează experți britanici în domeniul apărării, într-o simulare citată de Business Insider.
- Dacă Occidentul vrea să lupte pentru Ucraina pe câmpul de luptă, atunci Rusia este pregătită să facă acest lucru, a declarat luni ministrul rus interimar al externelor, Serghei Lavrov, în fața parlamentului de la Moscova.
- Kievul spune că noul ministru rus al apărării va axa economia pe război. Alegerea unui economist ca ministru al apărării în Rusia arată cât de departe este dispusă să meargă Moscova pentru a-şi reorganiza economia astfel încât să răspundă necesităţilor de război, a afirmat luni consilierul prezidenţial ucrainean Mihailo Podoliak.
- SUA consideră că remanierea militară rusă arată că Vladimir Putin este „disperat”. „Acesta este încă un indiciu al disperării lui Putin de a-și continua războiul de agresiune împotriva Ucrainei, în ciuda faptului că acesta reprezintă o povară semnificativă pentru economia rusă și are ca rezultat pierderi grele pentru trupele rusești”, a declarat un purtător de cuvânt al Departamentului de Stat.
- Complot dejucat de Ucraina: atacuri cu bombă în zone civile din Kiev. Doi agenți ruși au fost arestați, 19 dispozitive explozive confiscate.
- Olaf Scholz i-a îndemnat pe refugiații ucraineni găzduiți de țara sa să se angajeze în număr mai mare, promițându-le că acest lucru le va garanta că nu vor fi înapoiați în Ucraina pentru a lupta. Ei ar putea rezolva o problemă majoră pentru economia Germaniei.
- Armata rusă a avut duminică cele mai mari pierderi umane zilnice din tot războiul - 1.740 de militari uciși sau răniți, potrivit estimării ucrainene. Bilanțul total a ajuns astfel la 484.030.
- Premierul Marcel Ciolacu spune că ministrul Apărării, Angel Tîlvăr, are reţineri mari ca România să dea Ucrainei un sistem de apărare Patriot, menţionând că nu a discutat cu preşedintele Klaus Iohannis pe această temă.
---------------
- Cele mai importante informații de luni privind agresiunea Rusiei au fost LIVE aici pe HotNews.ro.